Forslag til Rådets forordning (EF) om gensidig anerkendelse af registreringslandets kendingsbogstaver for motorkøretøjer og påhængskøretøjer dertil, ved kørsel inden for Fællesskabet (97/C 290/02) (EØS-relevant tekst) KOM(97) 366 endelig udg. - 97/0199 (SYN)

(Forelagt af Kommissionen den 15. juli 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 75, stk. 1, litra d),

under henvisning til forslag fra Kommissionen,

i samarbejde med Europa-Parlamentet efter fremgangsmåden i traktatens artikel 189 C,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Fællesskabet har vedtaget en række foranstaltninger med henblik på at skabe et indre marked uden indre grænser, hvor der i overensstemmelse med traktatens bestemmelser er fri bevægelighed for varer, personer, tjenesteydelser og kapital;

nogle af medlemsstaterne er kontraherende part i Wienerkonventionen af 1968 om vejtrafik, hvis artikel 37 kræver, at der bag på alle biler i international trafik skal være anbragt kendingsbogstaverne for det land, de er registreret i, ud over nummerpladen; disse kendingsbogstaver skal med hensyn til sammensætning og anbringelsesmåde opfylde forskrifterne i konventionens bilag 3;

Fællesskabet er ikke kontraherende part i konventionen, og nogle af Fællesskabets medlemsstater, som er parter i konventionen, anvender bestemmelserne i artikel 37; disse medlemsstater kræver, at køretøjer fra andre medlemsstater er forsynet med de i Wienerkonventionens bilag 3 beskrevne kendingsbogstaver; de anerkender ikke andre kendingsbogstaver, f.eks. sådanne, som er anbragt på nummerpladen, og som, omend de angiver registreringslandet, ikke er i overensstemmelse med Wienerkonventionens bilag 3;

flere af medlemsstaterne har indført en nummerplade, som yderst til venstre har et blåt felt med 12 gule stjerner anbragt som i det europæiske flag og derunder registreringslandets kendingsbogstaver; disse kendingsbogstaver opfylder i forbindelse med transport inden for Fællesskabet kravene til identifikation af registreringslandet i Wienerkonventionens artikel 37;

de medlemsstater, der kræver, at køretøjer fra andre medlemsstater er forsynet med registreringslandets kendingsbogstaver, bør også anerkende kendingsbogstaver som vist i bilaget -

UDSTEDT FØLGENDE FORORDNING:

Artikel 1

I denne forordning forstås ved

1) kendingsbogstaver: 1-3 bogstaver (latinske majuskler) som beskrevet i bilaget, som angiver, hvilken medlemsstat køretøjet er registreret i

2) køretøj: motorkøretøj som defineret i

- Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil, som ændret (1)

- Rådets direktiv 92/61/EØF af 30. juni 1992 om standardtypegodkendelse af to- og trehjulede motordrevne køretøjer (2).

Artikel 2

Denne forordning gælder for køretøjer, der er registreret i medlemsstaterne og benyttes inden for Fællesskabet.

Artikel 3

Medlemsstater, som kræver, at køretøjer, der er registreret i en anden medlemsstat, er forsynet med kendingsbogstaver, når de benyttes på dens område, anerkender kendingsbogstaver, som er udformet som vist i bilaget.

Artikel 4

Medlemsstaterne etablerer et system for straf for overtrædelse af bestemmelserne i denne forordning og træffer de fornødne foranstaltninger til at sikre, at straffene bliver anvendt. Straffemulighederne skal være virkningsfulde, rimelige og præventive. Medlemsstaterne meddeler Kommissionen de pågældende retsforskrifter senest den [. . .] og giver snarest muligt meddelelse om efterfølgende ændringer.

Artikel 5

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) Rådets direktiv 96/79/EF (EFT L 18 af 21. 1. 1997, s. 7).

(2) EFT L 225 af 10. 8. 1992, s. 72.

BILAG

FORSKRIFTER FOR ANBRINGELSE AF REGISTRERINGSLANDETS KENDINGSBOGSTAVER YDERST TIL VENSTRE PÅ NUMMERPLADEN

>REFERENCE TIL EN GRAFIK>

Farver:

1) Reflekterende blå baggrund

(Munsell-reference 5,9 pb 3,4/15,1)

2) Tolv reflekterende gule stjerner

3) Registreringslandets kendingsbogstaver i hvid eller gul farve, svarende til nummerpladens baggrundsfarve.

Mål:

1) Blå baggrund:

>TABELPOSITION>

2) Tolv stjerner, hvis centrum ligger på en cirkel med radius 15 mm; afstand mellem to modstående spidser på samme stjerne: 4-5 mm.

3) Registreringslandets kendingsbogstaver:

>TABELPOSITION>

Ovennævnte mål kan nedsættes proportionalt for nummerplader til motorcykler